༦གྲངས་ཀྱི་སྒོ་ནས་དབྱེ་བ་ནི།འདི་ལའང་སྤྱི་དང་བྱེ་བྲག་གཉིས་ལས།ཕྲེང་བ་སྤྱིའི་གྲངས་ཚད་ལ་སློབ་དཔོན་པདྨའི་དགོངས་འདུས་ཕྲེང་བཤད་ལས།སྤྱི་ལ་བརྒྱ་དང་བརྒྱད་སྔགས་ཀྱང་།།ཞེས་པ་ལྟར།བརྒྱ་དང་བརྒྱད་ཀྱིས་འཐུས་པར་གསུངས་ཤིང་།བྱེ་བྲག་ཏུ་སྔགས་སྒྲུབ་པ་ལ་གྲངས་ལྔ་བཅུ།དབང་གི་ལས་ཀྱི་གྲངས་ཚད་ལ་དེའི་ཕྱེད་དེ་ཉེར་ལྔ།ཞི་བའི་ལས་ཀྱི་གྲངས་ཚད་ལ་བརྒྱ་ཐམ་པ།རྒྱས་པའི་ལས་ཀྱི་ཕྲེང་བ་ལ་བརྒྱ་རྩ་བརྒྱད།དྲག་པོ་མངོན་སྤྱོད་ཀྱི་ཕྲེང་བ་ལ་དྲུག་ཅུ་དགོས་པར་གསུངས་ཏེ།༼རྡོ་རྗེ་མཁའ་འགྲོ༽ལསསྔགས་མཉེས་པ་ལ་ལྔ་བཅུ་སྟེ།རྗེས་སུ་ཆགས་པར་དེ་ཡི་ཕྱེད།།ཞི་བ་ལ་ནི་བརྒྱ་ཡིན་ཏེ།།རྒྱས་ལ་བརྒྱད་ནི་ལྷག་པར་བྱ།།མངོན་སྤྱོད་ལ་ནི་དྲུག་ཅུ་སྟེ།།ལས་ཀྱི་བྱེ་བྲག་དག་གིས་སྦྱར།།ཞེས་དྲག་པོ་མངོན་སྤྱོད་ལ་དྲུག་ཅུ་རྐྱང་དགོས་པར་གསུངས་མོད།༼གཤིན་རྗེ་གཤེད་དམར་ལས༽ཞི་ལ་ནི་བརྒྱ་ཕྲག་གཅིགརྒྱས་པ་བརྒྱད་ཀྱིས་ལྷག་དེ་བཞིན།།དབང་དགུག་ཉི་ཤུ་རྩ་ལྔའོ།།མངོན་སྤྱོད་དྲུག་ཅུ་རྩ་བཞིའོ།།རྡོག་པོ་རྣམས་ནི་སྔགས་ཀྱི་སྐུ།།བརྒྱ་ཕྱེད་སྔགས་ཀྱིས་བསྒྲུབ་པར་བྱ།།ཞེས་དྲག་པོ་མངོན་སྤྱོད་ཀྱི་ཕྲེང་བའི་གྲངས་ཚད་ལ་དྲུག་ཅུ་རེ་བཞི་གསུངས་པ་དང༼བདེ་མཆོག་སྡོམ་འབྱུང་༽ལསདབང་ལ་གོང་དུ་དྲངས་ཟིན་ལྟར།།རྟག་ཏུ་རིལ་བུ་ལྔ་བཅུའོ།།ཞེས་དབང་གི་ལས་སྒྲུབ་པའི་ཕྲེང་བའི་ཚད་ལ་ལྔ་བཅུ་དང་།དྲག་པོའི་ཕྲེང་གྲངས་ཀྱི་ཚད་མ་གསུངས་སོ།།